Весела Василева
Топла есен

chitanka.info

В тревога покрай всеки стрък гъмжи

животът малък и безброен,

а горе там ливадата коси

един човек висок и строен.

Косата съска мерно и настила

на едри къдри злака покосен,

под меката зелено-златна свила

живее сякаш хълма набразден.

Живее всичко — всичко е едно.

Мълви далече чистия простор,

говори даже малкото зърно,

във земната кора затворено.

И само миг владее тишината

и вятъра тревата не люлее,

косачът се обляга на косата

и в синевата ризата белее.

Притискаш длани силно към пръстта,

гореща и пресъхнало корава,

и в теб прелива бавно тишина,

и земен мир, и есенна забрава.

1941

Издание:

Весела Василева. „Стихотворения. Лирични фрагменти. Писма.“, С. 1990 г., Издателство Български писател. Съставители: Ангелина Василева-Огнянова, Блага Димитрова, Невена Стефанова. Редакция и бележки: Блага Димитрова. Предговор от Петър Динеков.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.